ગૂગલે ગત નવેમ્બર માસમાં અમેરિકાના નેશનલ હાઈવે ટ્રાફિક સેફ્ટી એડમિનિસ્ટ્રેટિવ સમક્ષ સેલ્ફ ડ્રાઇવિંગ કારની ડિઝાઇન અને તેમાં અત્યાર સુધીમાં મળેલી સફળતાનો અહેવાલ રજૂ કર્યો હતો. 'ડ્રાઇવર તરીકે માણસની જરૃર નથી' એવા હેડિંગ સાથેના અહેવાલનો અભ્યાસ કર્યા પછી પત્ર લખીને ટ્રાફિક સેફ્ટી એડમિનિસ્ટ્રેટિવ દ્વારા ડ્રાઇવરલેસ કારમાં કાર્યરત સોફ્ટવેરને ડ્રાઇવર તરીકે માન્ય ગણી શકાશે એવો નિર્ણય જાહેર કર્યો હતો. એડમિનિસ્ટ્રેટિવના અધિકારી પૌલે જણાવ્યું હતું કે 'અમે ગૂગલના વિચાર સાથે સહમત થઈએ છીએ અને સોફ્ટવેર વાહન ચાલકનું કામ કરી શકે છે એટલે તેને જ 'ડ્રાઇવર' ગણી શકાય'. ગૂગલે આ નિર્ણયને આવકાર્યો હતો અને આગામી દિવસોમાં અમેરિકાના રસ્તા પર ડ્રાઇવરલેસ કાર દોડાવવા તરફ વધુ એક કદમ આગળ વધી શકાયું છે તેનો આનંદ વ્યક્ત કર્યો હતો.